Nõukogu määrus (EÜ) nr 1672/2000,

27. juuli 2000,

millega muudetakse määrust (EÜ) nr 1251/1999, millega kehtestatakse teatavate põllukultuuride tootjatele toetussüsteem, et hõlmata kiu tootmiseks kasvatatav lina ja kanep

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikleid 36 ja 37,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust, [3]

võttes arvesse regioonide komitee arvamust [4]

ning arvestades järgmist:

(1) Ühise põllumajanduspoliitika taotlus on saavutada asutamislepingus nimetatud eesmärgid, võttes arvesse turuolukorda.

(2) Lina- ja kanepisektor on alates nõukogu 29. juuni 1970. aasta määruse (EMÜ) nr 1308/70 (lina- ja kanepituru ühise korralduse kohta) [5] jõustumisest põhjalikult muutunud. Lisaks tavapärasele pika linakiu tekstiilmaterjaliks tootmisele ja kanepikiudude tavapärastele kasutusaladele kasvatatakse lina ja kanepit tänapäeval ka uue lühikeste kiudude turu tarbeks. Kuna neid lühikesi kiude saab kasutada uutes materjalides, tuleks nende tootmist soodustada, et edendada ka uuenduslikke tuleviku turge.

(3) Oma atraktiivsuse tõttu on määrusega (EMÜ) nr 1308/70 ettenähtud abi mõningates liikmesriikides kaasa toonud üksnes spekulatiivse tootmise. Selle nähtuse vastu võitlemiseks võetud abinõud on muutnud kõnealust sektorit reguleerivad õigusaktid keerulisemaks ega ole alati saavutanud soovitud edu.

(4) Kiu tootmiseks kasvatatava lina ja kanepi turuga seotud probleemide lahendamiseks peaks kasvatajatele antava toetuse suurus olema võrreldav konkureerivatele põllukultuuridele antava toetusega. Selleks tuleks need põllukultuurid, pidades silmas kohaldatavate õigusaktide lihtsustamist, lülitada määrusega (EÜ) nr 1251/1999 [6]kehtestatud teatavate põllukultuuride tootjate toetussüsteemi. Tootmise jätkumise tagamiseks on nõukogu 27. juuli 2000. aasta määrusega (EÜ) nr 1673/2000 (kiu tootmiseks kasvatatava lina ja kanepi turu ühise korralduse kohta) [7] ette nähtud toetus lina- ja kanepivarte töötlemiseks. Töötlemistoetus peaks kaasa tooma lina- ja kanepivarte ostuhinna tõusu ja muutma tootmise tootjatele tulutoovamaks.

(5) Ladusa ülemineku tagamiseks teraviljale määratud toetuse tasemele ning kiulina ja seemnelina eri abikavade põhjustatud probleemide lahendamiseks peaksid kiu tootmiseks kasvatatavale linale ja kanepile makstavad summad olema võrdsed linaseemnele makstavate summadega, mis tuleb omakorda vastavusse viia 2002/2003. turustusaastal teraviljale makstavate summadega. Lina ja kanepi puhul on Soomel ja Rootsil õigus täiendavale abile, nagu on ette nähtud määruse (EÜ) nr 1251/1999 artiklis 4 konkureerivate põllukultuuride puhul.

(6) Et võtta arvesse lina ja kanepi kasvatamise uudsust, eriti töötlemisettevõtete ümbruses, tuleks laiendada määrusega (EÜ) nr 1251/1999 ettenähtud kava tingimusi, et see hõlmaks ka kõnealuseid piirkondi ja põllukultuure.

(7) Määruse (EÜ) nr 1251/1999 eesmärkide eiramise ohu vältimiseks peaks kiu tootmiseks kasvatatavale linale ja kanepile määratav hektaritoetus sõltuma teatavatest kasvatamisega seotud tingimustest.

(8) Kanepi puhul tuleks ette näha erimeetmed tagamaks, et pindalatoetuse tingimustele vastavate põllukultuuride hulka ei saaks peita ebaseaduslikke põllukultuure, mis häiriksid kanepituru ühist korraldust. Seepärast tuleb ette näha, et pindalatoetusi määratakse ainult sellistele piirkondadele, kus külvatud kanepisortide puhul on olemas kindlad garantiid uimastava toimega ainete sisalduse suhtes.

(9) Selleks et kontrollida koguseid, millele võib määruse (EÜ) nr 1673/2000 kohaselt varte töötlemise toetust määrata, peab varte tootmine olema seotud piirkonnaga, kus neid kasvatatakse, ja tootjatel peaksid olema asjaomaste tootjatega võrdsed kohustused,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 1251/1999 muudetakse järgmiselt.

1. Artikli 4 lõige 2 asendatakse järgmisega:

"2. Lõikes 1 nimetatud arvutuses kasutatakse keskmist teraviljasaaki. Kui maisi käsitletakse eraldi, kasutatakse maisi puhul maisisaaki ning teravilja, õliseemnete, linaseemnete ning kiu tootmiseks kasvatatava lina ja kanepi puhul muude teraviljade kui maisi saaki."

2. Artikli 4 lõike 3 esimeses lõigus asendatakse sõna "linaseeme" sõnadega "linaseeme ning kiu tootmiseks kasvatatav lina ja kanep".

3. Artikli 4 lõige 4 asendatakse järgmisega:

"4. Soomes ja Rootsis põhja pool 62. paralleeli ja mõnedel lähialadel, kus on võrreldavad ilmastikutingimused, mis muudavad põllumajandusliku tegevuse eriti raskeks, lisatakse teravilja, õliseemne, linaseemne ning kiu tootmiseks kasvatatava lina ja kanepi suhtes makstavatele pindalatoetustele 19 eurot tonni kohta, mis korrutatakse pindalatoetuse arvutamisel kasutatava saagiga."

4. Määrusele lisatakse järgmine artikkel:

"Artikkel 5a

1. Kiu tootmiseks kasvatatava lina ja kanepi puhul makstakse pindalatoetust ainult siis, kui sõltuvalt olukorrast on sõlmitud leping või võetud kohustus vastavalt määruse (EÜ) nr 1673/2000 artikli 2 lõikele 1.

Kiu tootmiseks kasvatatava kanepi puhul makstakse pindalatoetust ainult siis, kui kasutatud sortide tetrahüdrokannabinooli sisaldus ei ületa 0,2 %.

2. Liikmesriigid kehtestavad süsteemi, et kontrollida tetrahüdrokannabinooli sisaldust põllukultuurides, mida kasvatatakse vähemalt 30 % piirkondadest, kus kasvatatakse kanepit kiu tootmiseks, mille kohta on esitatud pindalatoetuse taotlused. Kui liikmesriik kehtestab nende kultuuride suhtes eelneva heakskiitmise süsteemi, on miinimumprotsent 20."

5. Artikli 7 esimene lõik asendatakse järgmisega:

"Toetustaotlusi ei või teha maa suhtes, mis oli 31. detsembril 1991 pikaajalise kultuurkarjamaa, pikaajaliste kultuuride või metsa all või mida kasutati mittepõllumajanduslikel eesmärkidel. Toetustaotlusi piirkondade suhtes, kus kasvatakse lina ja kanepit kiu tootmiseks, ja vajaduse korral nendega seotud maa kohustusliku tootmisest kõrvaldamise suhtes võib esitada maa kohta, mis sai toetust nõukogu 29. juuni 1970. aasta määruse (EMÜ) nr 1308/70 (lina- ja kanepituru ühise korralduse kohta) [8] alusel vähemalt ühe turustusaasta jooksul ajavahemikus 1998/1999–2000/2001."

6. Artiklit 9 muudetakse järgmiselt:

a) esimesse lõiku lisatakse kuuenda taande järele järgmised taanded:

"— kiu tootmiseks kasvatatava lina ja kanepi puhul lepingute üksikasju ja artikli 5a lõikes 1 nimetatud kohustust,

— kiu tootmiseks kasvatatava kanepi puhul erikontrollimeetmeid ja tetrahüdrokannabinooli taseme määramise meetodeid."

b) teise lõigu esimene taane asendatakse järgmisega:

"— seada toetuse andmise tingimuseks:

i) teatavate seemnete kasutamine;

ii) kõva nisu ning kiu tootmiseks kasvatatava lina ja kanepi puhul sertifitseeritud seemnete kasutamine;

iii) õliseemnete, kõva nisu, linaseemnete ning kiu tootmiseks kasvatatava lina ja kanepi puhul teatavate sortide kasutamine,

— või anda liikmesriikidele võimalus seada toetuste andmise puhul selliseid tingimusi,."

7. I lisa IV punkt asendatakse järgmisega:

"CN-kood | Kauba kirjeldus |

IV.LINA

ex120400 | Linaseeme (Linum usitatissimum L.) |

ex53011000 | Toorlina või leotatud lina, kasvatatud kiu tootmiseks (Linum usitatissimum L.) |

V.KANEP

ex53021000 | Toorkanep või leotatud kanep, kasvatatud kiu tootmiseks (Cannabis sativa L.)" |

Artikkel 2

Vastavalt määruse (EÜ) nr 1251/1999 artikli 3 lõike 6 kolmandale lõigule esitavad liikmesriigid komisjonile hiljemalt 1. oktoobriks 2000 oma piirkonnajaotuskavades tehtud muudatused, mis on vajalikud kiu tootmiseks kasvatatavat lina ja kanepit käsitlevate andmete hõlmamiseks.

Artikkel 3

Käesolev määrus jõustub Euroopa Ühenduste Teatajas avaldamise päeval.

Käesolevat määrust kohaldatakse alates 2001/2002. turustusaastast.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 27. juuli 2000

Nõukogu nimel

eesistuja

H. Védrine

[1] EÜT C 56 E, 29.2.2000, lk 17.

[2] Arvamus on esitatud 6. juulil 2000 (Euroopa Ühenduste Teatajas seni avaldamata).

[3] EÜT C 140, 18.5.2000, lk 3.

[4] Arvamus on esitatud 14. juunil 2000 (Euroopa Ühenduste Teatajas seni avaldamata).

[5] EÜT L 146, 4.7.1970, lk 1. Määrust on viimati muudetud määrusega (EÜ) nr 2702/1999 (EÜT L 327, 14.12.1999, lk 7).

[6] EÜT L 160, 26.6.1999, lk 1. Määrust on muudetud määrusega (EÜ) nr 2704/1999 (EÜT L 327, 21.12.1999, lk 12).

[7] EÜT L 193, 29.7.2000, lk 16.

[8] EÜT L 146, 4.7.1970, lk 1. Määrust on viimati muudetud määrusega (EÜ) nr 2702/1999 (EÜT L 327, 14.12.1999, lk 7).

--------------------------------------------------